बाजार में लगती है एक हजार दुकानें, सुरक्षा व्यवस्था नहीं
बाजार स्थल पर नहीं है रोशनी व अन्य इंतजाम
भास्कर संवाददाता|आमला
साप्ताहिक बाजार में आपराधिक गतिविधियां बढ़ रही हंै। यहां लंबे समय से मोबाइल चोरी और जेब कटने जैसी वारदातें सामने आ रही हैं। बाजार में नकली नोट चलाने का मामला भी उजागर हुआ है। अब लोगों को बाजार में ठगाने या लुटने जैसी वारदातों का भय सताने लगा है। बाजार में बढ़ती भीड़ और जगह की कमी इसकी वजह मानी जा रही है। यह वजह स्थानीय प्रशासन के लिए भी चुनौती बनी हुई है, क्योंकि यह साप्ताहिक बाजार जिले का सबसे बड़ा बाजार है। इसके अलावा बुधवार को भी यहां बाजार भरता है, लेकिन इस दिन दुकानदार और ग्राहकों की थोड़ी कमी रहती है।
शनिवार को साप्ताहिक बाजार में करीब एक हजार से अधिक दुकानदार अपनी दुकानें लगाते है। इस दिन यहां 50 हजार से ज्यादा लोग खरीदारी करने पहुंचते है। सुबह करीब 10 बजे से शुरू होने वाला बाजार रात करीब 8 बजे तक रहता है। इस लिहाज से न तो बाजार में सुरक्षा के पुख्ता इंतजाम नहीं है। लिहाजा बाजार में चोरी सहित अन्य वारदातें भी बढ़ रही है। 23 दिसंबर को यहां पुलिस ने बाजार में बिहार के लक्ष्मीपुर निवासी सुनील कुमार पिता कुमोद शाह 22 वर्ष को नकली नोट के साथ गिरफ्तार किया था। इसके सप्ताह भर पहले ही चार नाबालिग बच्चों को 8 मोबाइल के साथ गिरफ्तार करने मे सफलता हासिल की थी। इन घटनाओं के बाद अब लोगों को बाजार में प्रवेश करने को लेकर डर रहता है।
आमला। नगर में लगने वाला साप्ताहिक बाजार।
मवेशी बढ़ा रहे परेशानी
साप्ताहिक बाजार में मवेशियों का प्रवेश रोकने नपा या संबंधित ठेकेदार की ओर से कोई प्रयास नहीं किए जा रहे है। इसके कारण बाजार में बड़ी तादाद में मवेशी प्रवेश कर जाते है। अव्वल तो ये मवेशी सब्जी दुकानदारों की सब्जियों में मुंह डालकर उसे खराब कर देते है। इसके अलावा सब्जियों की झुंडिया लेकर भाग खड़े होते है। ऐसे में दुकानदार कई बार इनके पीछे लकड़ियां लेकर दौड़ पड़ते है। इस दौरान आम लोगों में भगदड़ मच जाती है, जो किसी बड़ी दुर्घटना की वजह बन सकती है। व्यापारी सुरेंद्र कुमार, अरविंद राठौर सहित अन्य का कहना है मवेशियों से बहुत परेशान हैं।
यहां बढ़ जाती है परेशानी
मौजूदा स्थिति में साप्ताहिक बाजार रेलवे स्टेशन की सड़कों से लेकर बस स्टैंड, मुख्य बाजार और पुलिस ग्राउंड सहित कई स्थानों पर भरता है। इसके कारण कई बार ट्रैफिक जाम की स्थिति भी निर्मित हो जाती है। इसमें कई बार दुर्घटना का डर रहता है तो कई बार लोग प्रेशर हार्न से ही खासे परेशान हो जाते है। व्यापारी दीपक जुमारिया, संजय साहू, बंटी सोनी सहित अन्य का कहना है प्रेशर हार्न का उपयोग नगर में पूरी तरह बंद होना चाहिए। हालांकि नपा अब होर्डिंग लगाकर वाहन चालकों से प्रेशर हार्न का उपयोग नहीं करने का आव्हान कर रही है।
बाजार में सुरक्षा
इंतजाम जरूरी
स्थानीय नागरिक और पेशे से इंजीनियर बबन उकंडे ने बताया वे साप्ताहिक बाजार में सब्जी खरीद रहे थे, इस दौरान उनके सामने की जेब से एक बच्चे ने मोबाइल चुरा लिया, लेकिन उन्हें भनक नहीं लगी। बाद में जब मोबाइल नहीं मिला तो बच्चे की हरकतें याद आई, लेकिन तब तक समय बीत चुका था। उन्होंने बताया पुलिस को सूचना दी थी, लेकिन अभी मोबाइल नहीं मिला है। व्यवसायी कविश देशमुख के अनुसार उनकी जेब से सब्जी लेते समय एक बच्चे ने 500 के दो नोट निकाल लि थे। उन्हें समझ पड़ते ही उससे ये नोट वापस ले लिए थे। कुछ ऐसी भी वारदाते है जिन्हें लोगों ने अपने ही स्तर पर सुलझा लिया और लोग पु़लिस तक पहुंचे भी नहीं है। इस लिहाज से नागरिकों का कहना है कि साप्ताहिक बाजार में पुलिस इंतजाम बढ़ाए जाने चाहिए। देर रात तक लगने वाले बाजार में रोशनी के इंतजाम भी किए जाने चाहिए।
साप्ताहिक बाजार में व्यवस्था के लिए प्रयास जारी हैं
साप्ताहिक बाजार में व्यवस्था के लिए प्रयास जारी है। बाजार में समतलीकरण सहित अन्य इंतजाम किए गए है। व्यापारियों को निकट भविष्य में और बेहतर सुविधाएं देने के प्रयास भी किए जाएंगे। लाजवंती नागले, अध्यक्ष, नगरपालिका आमला
hin_Deva hin_Deva mar_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva